Temeljem članka 11. stavak 1. podstavak 5. Zakona o zdravstvenoj zaštiti ("Narodne novine" broj 100/18., 147/20., 119/22., 156/22. i 33/23.) i članka 30. točke 2., 13. i 24. Statuta Osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13., 4/18., 2/20. i 2/21.), Skupština Osječko-baranjske županije donijela je na ____ sjednici _____________ 2024. godine

P L A N
promicanja zdravlja,
prevencije te ranog otkrivanja bolesti
na području Osječko-baranjske županije
za razdoblje od 2024. do 2026. godine

Plan promicanja zdravlja, prevencije te ranog otkrivanja bolesti na području Osječko-baranjske županije za razdoblje 2024. do 2026. godine predstavlja podlogu za sve aktivnosti koje će se s ciljem promicanja zdravlja i prevencije bolesti provoditi tijekom navedenog razdoblja na području Osječko-baranjske županije, a izradio ga je Upravni odjel za zdravstvo, socijalnu skrb i hrvatske branitelje Osječko-baranjske županije u suradnji sa Nastavnim zavodom za javno zdravstvo Osječko-baranjske županije.

1.
Zdravstveni odgoj i zdravstveno prosvjećivanje 


Provođenje zdravstvenog odgoja i zdravstvenog prosvjećivanja zakonski i stručno je utemeljeno na Planu i programu mjera zdravstvene zaštite 2023. - 2026. ("Narodne novine" broj 127/23.) te na nacionalnim strategijama promicanja zdravlja i prevencije bolesti, te je usklađeno s Planom zdravstvene zaštite Osječko-baranjske županije za razdoblje od 2019. do 2024. godine ("Županijski glasnik" broj 2/19.).


Promicanje zdravlja u Osječko-baranjskoj županiji organizirat će se i provoditi suradnjom upravnih odjela, zdravstvenih, socijalnih, obrazovnih, sportskih i kulturnih ustanova i organizacija civilnog društva tamo gdje ljudi žive, rade i provode slobodno vrijeme:

-
u okruženju (obitelj, zajednica, vrtić, škole, radna mjesta, mediji),
-
za ciljnu populaciju (djecu i mlade, žene i trudnice, vulnerabilne skupine),
-
djelovanjem na životne navike i rizične čimbenike zdravlja (dojenje, prehrana, tjelesna aktivnost, higijena i oralna higijena, stres, kemijska i bihevioralna sredstva ovisnosti, uporaba sredstva ovisnosti, kolesterol i krvni tlak, povišeni šećer u krvi, spolno i krvlju prenosive bolesti, ozljede) i
-
djelovanjem na čimbenike okoliša (voda, hrana, zrak, otpad, buka, promet, socijalni okoliš stanovanje, radni uvjeti, obrazovanje).


Ciljevi: promicanje zdravlja odnosno osposobljavanje građana da poboljšaju kontrolu nad svojim zdravljem. Ideja promocije zdravlja podrazumijeva stvaranje potencijala za dobro zdravlje prije nego što nastupi zdravstveni problem ili ugroženost zdravlja. Ona je namijenjena i zdravim i bolesnim osobama, jer pomaže pojedincima da unaprijede vlastito zdravlje unatoč stanju u kojem se trenutačno nalaze te da preuzmu odgovornost za svoje zdravstveno stanje i povećaju kontrolu nad njim. 


Aktivnosti: 

1.
promicanje zdravlja i prevencija bolesti trudnica, novorođenčadi, babinjača, dojenčadi, djece predškolskog i školskog uzrasta, studenata, zdrave odrasle populacije, odraslih osoba s povećanim rizikom po zdravlje, žena i starijih osoba,
2.
zdravstveno odgojni i edukativni rad s osobama s invaliditetom, učenicima osnovnih i srednjih škola, studentima, kroničnim bolesnicima, hospitaliziranim bolesnicima i njihovim obiteljima,
3.
promicanje zdravog stila života, zdravstveni odgoj i edukacija stanovništva iz područja prehrane, tjelesne aktivnosti, ovisnosti, mentalnog zdravlja, oralnog zdravlja, reproduktivnog zdravlja i metoda planiranja obitelji te područja prevencije ozljeda i pružanja prve pomoći,
4.
primarna, sekundarna i tercijarna prevencija specifičnih stanja i bolesti putem edukacije o spolno i krvlju prenosivim bolestima, kardiovaskularnim bolestima, malignim bolestima, zaraznim bolestima, ozljedama i invalidnosti, ostalim kroničnim nezaraznim bolestima,
5.
edukacija edukatora koji će obavljati zdravstveno prosvjećivanje i promicanje zdravlja prema javno-zdravstvenim prioritetima te
6.
edukacija profesionalaca (zdravstveni, prosvjetni djelatnici i stručne službe u prosvjeti, djelatnici Hrvatskih zavoda za socijalnu skrb, sustava pravosuđa i dr.).

Pokazatelji ishoda: 

1. 
Godišnja izvješća Nastavnog zavoda za javno zdravstvo Osječko-baranjske županije s podacima o radu zdravstvene djelatnosti u Osječko-baranjskoj županiji (broj savjetovanja roditelja predškolske djece, učenika, srednjoškolaca i studenata; razlozi dolazaka u savjetovališta, broj učenika i studenata obuhvaćenih zdravstvenim odgojem u obrazovnim ustanovama županije, savjetovanje odraslih i starih osoba od strane izabranih liječnika obiteljske medicine).

2.
Broj savjetovanja i broj radionica Nutricionističkog savjetovališta za sve dobne skupine te iskazivanje podataka dobivenih kroz nutricionističko savjetovanje.
3.
Broj ovisnika i članova obitelji ovisnika u tretmanu, broj osoba s mentalnim poremećajima i članova njihove obitelji, broj psihosocijalnih i psihoterapijskih intervencija, broj predavanja, radionica, tribina, kontakata s djelatnicima iz drugih resora, s medijima, broj testiranja na različite psihoaktivne tvari brzim kvalitativnim testovima, broj testiranja na krvlju i spolno prenosive bolesti brzim kvalitativnim testovima, broj psiholoških testiranja, broj savjetovanja, broj Škola nepušenja.
4.
Sistematski pregledi, skrininzi i ostale aktivnosti u cilju prevencije i ranog otkrivanja bolesti
5.
Probir - "Rano otkrivanje rizičnog ponašanja djece i mladeži" (učenici 7. razreda osnovne škole i učenici 1. razreda srednje škole na području Osječko-baranjske županije).
2.
Sistematski pregledi, skrininzi i ostale aktivnosti u cilju prevencije i ranog otkrivanja bolesti


Zakonski i stručno, ovaj dio Plana utemeljen je na Planu i programu mjera zdravstvene zaštite 2023. - 2026. te na nacionalnim strategijama prevencije bolesti. Ovisno o fazi bolesti u kojoj se intervenira, prevenciju se dijeli na primarnu, sekundarnu i tercijarnu. 


Primarna prevencija je usmjerena na zdrave osobe, podrazumijeva uklanjanje rizika/uzroka bolesti i unaprjeđenje općeg zdravstvenog stanja kako bi se spriječio nastanak bolesti. 


Sekundarna prevencija se odnosi na prepoznavanje ranih znakova bolesti kod prividno zdravih ljudi, kako bi se pravodobnom intervencijom spriječio razvoj manifestne bolesti, te tako zaustavilo njeno napredovanje i sačuvao život i njegova kvaliteta. Rano otkrivanje bolesti uz posljedične rane intervencije je najučinkovitija preventivna mjera kod mnogih bolesti.


Tercijarna prevencija je prepoznavanje i zbrinjavanje onih stanja koja se ne mogu u potpunosti liječiti, ali se pravovremenim intervencijama može spriječiti razvoj posljedica ili komplikacija bolesti.


Ciljevi: prevencija i rano otkrivanje bolesti odnosno provođenje aktivnosti kojima se pokušavaju spriječiti početak ili napredak određene bolesti ili nemoći. 


Aktivnosti: 

1. 
preventivni pregledi trudnica, novorođenčadi i babinjača, dojenčeta, predškolske djece, školske djece i studenata, žena, starije populacije,
2. 
preventivni pregledi kod liječnika dentalne medicine,
3. 
preventivni pregledi koje obavljaju liječnici medicine rada vezano uz profesionalna oboljenja, sigurnost na radu i slično,
4. 
preventivni pregledi osoba pod zdravstvenim nadzorom sukladno Zakonu o zaštiti pučanstva od zaraznih bolesti,
5. 
preventivni pregledi odraslih i starih osoba u cilju ranog otkrivanja kroničnih nezaraznih bolesti (provođenje nacionalnih programa ranog otkrivanja zloćudnih bolesti),
6. 
testiranje učenika srednjih škola iz uzorka urina, brzim kvalitativnim testovima na različite psihoaktivne tvari uz prethodnu suglasnost roditelja/staratelja, 

7. 
provođenje harm reduction programa za sprječavanje širenja krvlju i spolno prenosivih bolesti,
8. 
provođenje screeninga "Rano otkrivanje rizičnog ponašanja mladeži" čiji osnovni cilj je rana detekcija i intervencija mentalnih poremećaja mladeži, a koja uključuje i bolesti ovisnosti.

9. 
psihosocijalni tretman za ovisničku populaciju uz uvođenje i provođenje supstitucijske terapije, te praćenje psihičkog i somatskog statusa i rad s ovisnicima o kocki i alkoholu po individualnom kliničkom modelu,
10. 
sistematski pregledi u okviru školske medicine: sistematski pregled djece prije upisa u prvi razred osnovne škole, sistematski pregled učenika u petom i osmom razredu osnovne škole, sistematski pregledi učenika prvih razreda srednje škole i studenata prve godine fakulteta,
11.
provođenjem skrininga - rano otkrivanje poremećaja vida, prekomjerne tjelesne težine, skolioze, poremećaji mentalnog zdravlja, probir na porodičnu hiperkolesterolemiju,
12.
provođenje nutricionističkog savjetovanja sa procjenom stanja uhranjenosti i praćenjem prehrambenih navika svih dobnih skupina te
13.
provođenje nutricionističkih savjetovanja za osobe svih dobnih skupina kod kojih je prehrana rizični čimbenik oboljenja (dijabetes, kardiovaskularne bolesti i drugo).

Pokazatelji ishoda: 

1.
Godišnja izvješća Nastavnog zavoda za javno zdravstvo Osječko-baranjske županije s podacima o zdravstvenom stanju stanovništva (pobol stanovništva) 

2.
Godišnja izvješća Nastavnog zavoda za javno zdravstvo Osječko-baranjske županije s podacima o radu zdravstvene djelatnosti u Osječko-baranjskoj županiji (sistematski pregledi) 

3.
Rezultati provođenja Nacionalnih programa ranog otkrivanja zloćudnih bolesti

4.
Godišnje izvješće o rezultatima provedenih nutricionističkih savjetovanja

5.
Izvješća (mjesečno, periodična i godišnja) s podacima o radu.
3.
Stvaranje okoliša koji podupire zdravlje 


Briga za okoliš koji podupire zdravlje je utemeljena na Planu i programu mjera zdravstvene zaštite 2023. - 2026. ("Narodne novine" broj 127/23.) te na Strategiji održivog razvitka Republike Hrvatske ("Narodne novine" broj 30/09.). Mjere su usklađene sa razvojnim prioritetima i mjerama iz Plana razvoja Osječko-baranjske županije za razdoblje do 2027. godine ("Županijski glasnik" broj 3/22.) te sa Zakonom o zaštiti okoliša ("Narodne novine" broj 80/13., 78/15., 12/18. i 118/18.), Zakonom o vodama ("Narodne novine" broj 66/19., 84/21. i 47/23.), Zakonom o vodi za ljudsku potrošnju ("Narodne novine" broj 30/23.), Zakonom o zaštiti zraka ("Narodne novine" broj 127/19. i 57/22.), Zakonom o hrani ("Narodne novine" broj 18/23.) kao i podzakonskim aktima donesenim temeljem navedenih zakona. 


Ciljevi: poboljšanje zdravlja građana putem mjera kojima se unaprjeđuje stanje sastavnica okoliša (zrak, voda). 


Aktivnosti: 

1. 
zaštita voda u cilju osiguranja dovoljnih količina zdravstveno ispravne vode za piće za stanovništvo i privredu,
2. 
nadzor nad zdravstvenom ispravnošću namirnica i predmeta opće uporabe,
3. 
praćenje kvalitete zraka, vode za kupanje i vode koje se koriste za piće radi promicanja i zaštite zdravlja stanovništva od utjecaja štetnih čimbenika,
4. 
nadzor nad kvalitetom prehrane u predškolskim i školskim ustanovama,
5. 
nadzor nad dišnim noksama i njihovim koncentracijama u zraku (uključujući pelud) i
6. 
praćenje izloženosti stanovništva kontaminantima (teški metali, PAH-ovi, akrilamid, mikroplastici, dioksini i drugo).

Pokazatelji ishoda: periodična, polugodišnja i godišnja izvješća Nastavnog zavoda za javno zdravstvo Osječko-baranjske županije po pojedinim programima s prikazanim rezultatima: 

1. 
Program praćenja zdravstvene ispravnosti vode za ljudsku potrošnju 

2. 
Program ispitivanja zdravstvene ispravnosti hrane 

3. 
Program praćenja alergene peludi u zraku 

4. 
Program praćenja kvalitete sirovih voda izvorišta i bunara 

5. 
Program praćenja kvalitete vode za kupanje 

6. 
Program praćenja izloženosti stanovništva kontaminantima (industrijski kontaminanti - PCB -i PAH-ovi, kontaminati iz okoliša, prirodni kontaminati - mikotoksini, kontaminanti kao posljedica pripreme hrane - akrilamid.
4. 
Mjere prevencije i ranog otkrivanja zaraznih bolesti 


Ova cjelina je ujedno i dio godišnjeg Programa mjera zaštite pučanstva od zaraznih bolesti Osječko-baranjske županije koji se donosi u skladu sa Zakonom o zaštiti pučanstva od zaraznih bolesti ("Narodne novine" broj 79/07., 113/08., 43/09., 130/17., 114/18., 47/20., 134/20. i 143/21.). 


Ciljevi: zaštita građana od obolijevanja od zaraznih bolesti, nadzor nad kretanjem zaraznih bolesti, suzbijanje epidemija. 


Aktivnosti: 
1.
Provođenje programa obveznog cijepljenja, urgentnih protuepidemijskih cijepljenja i fakultativnih cijepljenja: 

a)
planiranje cijepljenja, distribucija cjepiva i nadzor nad provođenjem,
b)
cijepljenje za posebne skupine stanovništva i pojedince pod povećanim rizikom,
c)
cijepljenje protiv bjesnoće na indikaciju (nakon kontakta sa životinjom) i preventivno,
d)
cijepljenja protiv gripe i ostala cijepljenja po epidemiološkoj indikaciji i
e)
dobrovoljno preporučeno cijepljenje protiv HPV virusa svih zainteresiranih učenika od 5 do 8 razreda OŠ i ostalih do 25. godine starosti.

2. 
Nadzor nad kretanjem zaraznih bolesti i suzbijanje epidemija:

a)
evidencija prijavljenih zaraznih bolesti koje podliježu obveznom prijavljivanju zaraznih bolesti, rano otkrivanje izvora zaraze i putova njena širenja,
b) 
u slučaju epidemiološke indikacije i laboratorijska identifikacija uzročnika zaraznih bolesti,
c) 
zdravstveni nadzor nad kliconošama,
d) 
sprječavanje i suzbijanje epidemija,
e) 
kemoprofilaksa i seroprofilaksa djece i odraslih,
f) 
sudjelovanje u prevenciji i suzbijanju bolničkih infekcija u zdravstvenim ustanovama i ustanovama koje skrbe o starijima i nemoćnima,
g) 
prevencija i suzbijanje tuberkuloze,
h) 
izrada i provedba planova akcija u izvanrednim situacijama i
i) 
provođenje terenskih epidemioloških izvida i mikrobiološko uzorkovanje prema epidemiološkoj indikaciji.

3. 
Zdravstveni odgoj:

a)
edukacija osoba koje rukuju namirnicama, hranom i vodom te osoba koje sudjeluju u proizvodnji i prometu kozmetičkih proizvoda (kozmetičari, frizeri, saloni za tetovaže),
b) 
organizacija, stručna priprema, evidencija o polaznicima i provedba tečajeva "higijenskog minimuma" te provjera znanja, u skladu s propisima i
c) 
zdravstveni pregledi osoba koje rukuju namirnicama, hranom i vodom; te osobe koje sudjeluju u proizvodnji i prometu kozmetičkih proizvoda (kozmetičari, frizeri, saloni za tetovaže i sl.) kao i zaposlenicima u zdravstvenim ustanovama na odjelima ginekologije i porodiljstva, pedijatrije i zaposlenicima koji sudjeluju u obavljanju poslova smještaja njege i odgoja dojenčadi i predškolske djece.
4.
Mjere prevencije zaraznih bolesti kod posebnih skupina:
a) 
nadzor nad osobama u međunarodnom prometu,
b) 
zdravstveni i mikrobiološki pregled državljana Republike Hrvatske i stranaca koji dolaze u Republiku Hrvatsku na školovanje, a koji su boravili u područjima gdje vladaju kolera, malarija, kuga, tropske hemoragijske groznice i žuta groznica sukladno važećim propisima i,
c) 
zdravstveni nadzor tražitelja azila, azilanata, izbjeglica i stranaca.

5.
Nadzor nad kretanjem spolno prenosivih zaraznih bolesti i suzbijanje epidemija:

a)
mjere zaštite pučanstva od AIDS-a prema nacionalnom programu,
b) 
savjetovanje i testiranje na HIV i
c) 
unaprjeđenje ranog otkrivanja spolno prenosivih bolesti.

6.
Sudjelovanje u osnovnim mjerama zaštite okoliša u svrhu epidemiološkog nadzora i kontrole:

a) 
donošenje program mjera zaštita pučanstva od zaraznih bolesti na razini jedinica lokalne samouprave,
b) 
provođenje nadzora preventivne i protuepidemijske dezinfekcije, dezinsekcije i deratizacije (DDD),
c) 
nadzor nad provedbom sustavnih mjera deratizacije i dezinsekcije,
d) 
provođenje mjera dezinfekcije, dezinsekcije i deratizacije,
e)
nadzor nad vodoopskrbom i vodoopskrbnim objektima,
f) 
nadzor nad javnom i društvenom prehranom,
g) 
nadzor nad higijenskim i drugim uvjetima u objektima za proizvodnju i distribuciju hrane i namirnica,
h) 
nadzor nad primjenom mjera sustava HACCP u objektima i u osoba u proizvodnji hrane, vode i namirnica za ljudsku uporabu,
i) 
nadzor nad javnim objektima,
j) 
nadzor nad higijenom okoliša i
k) 
preventivni pregledi smještajnih jedinica u cilju smanjenja rizika od legionarske bolesti.

7.
Mjere prevencije razvoja otpornosti bakterija na antibiotike.

Aktivnosti:

1.
izvođenje testova za identifikaciju primjenom različitih metoda, testiranje osjetljivosti patogena na antimikrobne lijekove, interpretacija mikrobioloških nalaza i davanje preporuka za antimikrobnu terapiju,
2.
praćenje rezistencije bakterija na antibiotike u organizaciji Akademije medicinskih znanosti Republike Hrvatske na lokalnoj razini i
3.
sudjelovanje u međunarodnom projektu za praćenje osjetljivosti najčešćih invazivnih uzročnika na antimikrobne lijekove (EARS-Net).

Pokazatelji ishoda:

1.
Godišnja izvješća praćenja rezistencije na antibiotike (izvješća za tromjesečno razdoblje) prema Akademiji medicinskih znanosti Republike Hrvatske

2.
Unos podataka o rezistenciji EARS mrežu i
3.
Edukacija i kontinuirano usavršavanje zdravstvenih radnika
5.
Završna odredba 
Ovaj Plan bit će objavljen u "Županijskom glasniku". 

KLASA:

URBROJ:

Osijek, 

PREDSJEDNICA


Ivana Bagarić

